„Martfű Város Pedagógiai Díja” kitüntetésben részesül, városunk közoktatásában végzett kimagasló munkája és városunk közösségi életében végzett színvonalas tevékenysége alapján KOVÁCSNÉ SZÁNTÓ MÁRIA, a Damjanich János Általános Iskola, Gimnázium, Szakképző Iskola és Kollégium pedagógusa.

Kovácsné Szántó Mária 1986 augusztusa óta dolgozik a martfűi alapfokú oktatási intézményben, orosz-történelem és angol szakos tanárként. Sok-sok szakmai és emberi sikere közül a teljesség igénye nélkül néhány kiemelkedő eredmény:
Több mint 10 éven keresztül vett részt az Oxford University Press kiadó által szervezett projectkészítő versenyen, ahol mindig volt legalább egy nyertes pályázata, ami a döntőbe jutott. 2005-ben ezen az országos pályázaton két diákja és ő megnyerte a fődíjat, mely egy tíznapos utazás volt Angliába. 

Az országos angol tanulmányi verseny megyei fordulójában minden évben az első tíz helyen szerepeltek tanítványai. 8. osztályos diákjai közül a tanév végén többen tettek sikeres alapfokú nyelvvizsgát. A középiskolában az érettségiző diákjai közül is sokan sikeresen teljesítették a középfokú nyelvvizsga követelményeit. A 2009 és 2010-es tanévben a Hajnóczy J. Gimnázium által szervezett angol versenyen az első három helyezést tanítványai nyerték el.

2006-ban az Oktatási Minisztérium által kiírt Batthyány pályázatot megnyerte, melynek eredményeként jutalomutazáson vehetett részt.

2007-ben a Longman Kiadó által létrehozott Great Teacher díjat nyerte el a tanulók értékelése alapján.

2010-ben, pályázat elnyerése után, Isztambulban vett részt a Twinning konferencián, 2010 őszén, a Holokauszt Emlékközpont által meghirdetett pályázat után elnyert egy izraeli tanulmány utat.

Közösségi, társadalmi felelőssége mindig is példaértékű volt, hiszen éveken át szervezte az iskolai történelmi kirándulásokat, az iskolai történelem vetélkedő sorozat elindítója és lelkes szervezője a mai napig.

A Kárpát-medencei Magyarság Művelődési Kör által a tanulóknak szervezett kirándulásokat fogja össze és szervezi az iskolában. A Tehetséges Tanulókért Alapítvány kuratóriumi tagjaként pedig lelkesen kiveszi részét a gyermekek támogatására fordított pénz összegyűjtésében. Szakszervezeti vezetőként segíti kollégáit, hiszen az érdekképviselet területén is maradéktalanul eleget tesz az elvárásoknak.

Kovácsné Szántó Marika emberi tartása, gyerekekkel való bánásmódja, szakmai alázata alapján méltó e nemes elismerésre. 

Munkájához nagyon sok sikert, sok örömöt és szép lelki élményeket kívánunk.
